text: Exposició de Toutain i Berenguer i projecte d'un Centre de la Il·lustració i el Còmic | Bonart
  05/12/2016	13 maig 2013
  Notícies Sant Cugat del Vallès	Exposició de Toutain i Berenguer i projecte d'un Centre de la Il·lustració i el Còmic
  El regidor de Cultura de l'ajuntament de Sant Cugat, Xavier Escura, ha presentat el 13 de maig els continguts de l'exposició L'esclat creatiu a la Floresta-Sant Cugat, que es podrà veure a la Casa de Cultura i al Casino de La Floresta de l'11 de desembre de 2013 a l'1 de març de 2014. L'acompanyaven Lluís Ribas, artista santcugatenc i principal ideòleg de l'exposició i Maria Roldan, vídua de Josep M. Berenguer.
  L'exposició L'esclat creatiu a la Floresta-Sant Cugat, serà un homenatge a dues de les figures més importants d'aquest moviment artístic que va tenir lloc a La Floresta als anys setanta i vuitanta: Josep Toutain i Josep M. Berenguer. Tot i les diferències dels dos emprenedors, van treballar junts per fer possible la publicació d'El Víbora, revista de còmics espanyola, de periodicitat mensual, orientada especialment al còmic underground, que va començar a publicar-se el desembre de 1979 i va desaparèixer el gener del 2005, després d'haver-ne publicat més de 300 exemplars i diversos especials.
  Tant Toutain com Berenguer van esdevenir editors de diferents publicacions i, a més, agents d'altres il·lustradors que publicaven en les seves capçaleres. Revistes com Crippy, Comix Internacional o la mateixa El Víbora contenien historietes dels més destacats autors i dibuixants de l'època,com els germans Miralles, José González, Horacio Altuna, entre d'altres.
  L'exposició reflectirà aquell moviment que va néixer a La Floresta i que va arribar a ser universal. Per a Lluís Ribas: "és el moment de posar en valor aquell esclat artístic que va donar la volta al món i naixia d'aquí, del costat de casa".
  Un cop s'ha presentat l'exposició, Xavier Escura ha explicat que "arran de la recepció d'originals per a aquesta exposició, comptant d'entrada amb el suport i la generositat de les dues viudes Toutain i Berenguer, estem recopilant un fons i un material (il·lustracions, làmines i pàgines originals) d'un valor històric i qualitat artística extraordinaris. Tant és així que, amb el promotor i primer ideòleg de l'exposició, Lluís Ribas, albirem la possibilitat de constituir, més a llarg termini, un Centre de la Il·lustració i el Còmic de Sant Cugat".
  Segons Escura "aquest Centre podria aplegar i exposar de forma permanent tot aquest material, i podria fer extensiva la recerca i el fons incloent-hi la llarga i brillant tradició catalana de ninotaires catalans que tant va excel·lir fins a l'esclat de la Guerra Civil en publicacions com l'Esquella de la Torratxa, El Bé Negre, El Patufet, Papitu, etc". El projecte és a les beceroles i es pretén que pugui autofinançar-se.
  Etiquetes: Centre de la Il·lustració i el Còmic de Sant Cugat · Josep M. Berenguer · Josep Toutain · Lluís Ribas · Maria Roldan · Xavier Escura